**Išrašas**

**KLAIPĖDOS MIESTO SAVIVALDYBĖS TARYBA**

**KULTŪROS, ŠVIETIMO IR SPORTO KOMITETAS**

 **POSĖDŽIO PROTOKOLAS**

2022-11-22 Nr. TAR-115

Posėdis vyko 2022-11-17. Pradžia 15.00 val.

Posėdžio pirmininkė – Laima Juknienė.

Posėdžio sekretorė – Marija Petrulienė.

2. SVARSTYTA. Klaipėdos miesto savivaldybės tarybos 2022 m. kovo 10 d. sprendimo Nr. T2-42 „Dėl užsieniečių, pasitraukusių iš Ukrainos dėl Rusijos federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas“ pakeitimas.

Pranešėja L. Prižgintienė teigė, kad Tarybos sprendimo projektas parengtas, siekiant užtikrinti teisės aktų vykdymą dėl atlyginimo mokėjimo už maitinimo paslaugą ikimokyklinio ir priešmokyklinio amžiaus vaikų, atvykusių iš Ukrainos (toliau – vaikai iš Ukrainos), Savivaldybės švietimo įstaigose. Šiuo metu apmokėjimo už vaikų iš Ukrainos maitinimo klausimą reglamentuoja Savivaldybės tarybos 2022 m. kovo 10 d. sprendimo Nr. T2-42 „Dėl užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas“ 1.4 papunktis. Sprendimu numatyta, kad tėvai (globėjai, rūpintojai), raštu kreipęsi į švietimo įstaigos vadovą, mokesčio už vaikų iš Ukrainos maitinimo paslaugą iki 2022–2023 mokslo metų pabaigos nemokės, o nuo 2023–2024 mokslo metų pradžios minėtas mokestis gali būti mažinamas 50 % arba nuo jo atleidžiama KMSA komisijos dėl lengvatų taikymo už maitinimo paslaugą sprendimu, įvertinus švietimo įstaigos vadovo pateiktus dokumentus ar kitą reikalingą informaciją apie šeimos socialinę padėtį. Taip pat sprendimu nustatyta, kad švietimo įstaigų negautos pajamos iš įmokų už maitinimo paslaugą dėl lengvatų taikymo skiriamos iš Savivaldybės biudžeto.

N. Puteikienė sakė, kad Vilniaus miesto taryba priėmė sprendimą – visiems moksleiviams pasitraukusiems iš Ukrainos dėl Rusijos Federacijos karinių veiksmų Ukrainoje, kurie mokosi Vilniaus mokyklose, skirti nemokamą maitinamą. Todėl siūlė Savivaldybės tarybai priimti tokį patį sprendimą šiame sprendimo projekte ir atitinkamai daryti pakeitimus šių metų Savivaldybės biudžeto projekte skiriant tam reikalingas lėšas.

L. Prižgintienė atkreipė dėmesį, jog šis sprendimo projektas bus svarstomas kito mėnesio Tarybos posėdyje, todėl diskusijoms laiko yra. Jeigu Taryba nuspręs visus moksleivius maitinti iš Savivaldybės lėšų, tai būtų daroma nuo 2023-01-01. Pastebėjo, kad toks siūlymas gali supriešinti Klaipėdos miesto gyventojus su užsieniečiais, pasitraukusiais iš Ukrainos dėl Rusijos Federacijos karinių veiksmų Ukrainoje.

J. Simonavičiūtė sakė, kad KMSA gali įvertinti ir pateikti nuomonę bei turėti savo požiūrį šiuo klausimu, tačiau Komiteto nariai siūlo, kad visi moksleiviai iš Ukrainos gautų nemokamą maitinimą.

L. Juknienė siūlė balsuojant apsispręsti dėl siūlymo Savivaldybės tarybai siūlyti skirti nemokamą maitinimą visiems moksleiviams, pasitraukusiems iš Ukrainos dėl Rusijos Federacijos karinių veiksmų Ukrainoje, besimokantiems Klaipėdos miesto mokyklose ir numatyti tam Savivaldybės biudžeto lėšas (BALSUOTA: už – 5 (L. Juknienė, N. Puteikienė, J. Simonavičiūtė, R. Idzelevičius, E. Kvederis), susilaikė – 0, prieš – 0). Siūlymui pritarė bendru sutarimu.

L. Juknienė siūlė balsuojant apsispręsti dėl sprendimo projekto (BALSUOTA: už – 5 (L. Juknienė, N. Puteikienė, J. Simonavičiūtė, R. Idzelevičius, E. Kvederis), susilaikė – 0, prieš – 0). Sprendimo projektui pritarė bendru sutarimu.

NUTARTA. Pritarti sprendimo projektui su siūlymu: Savivaldybės tarybai siūlyti skirti nemokamą maitinimą visiems moksleiviams, pasitraukusiems iš Ukrainos dėl Rusijos Federacijos karinių veiksmų Ukrainoje, besimokantiems Klaipėdos miesto mokyklose ir numatyti tam Savivaldybės biudžeto lėšas.

Posėdžio pirmininkė Laima Juknienė

Posėdžio sekretorė Marija Petrulienė